Ir-Regolament tal-Kummissjoni (KE) Nru 2612/94
tas-27 ta' Ottubru 1994
li jiftaħ kwoti kwantitattivi ta' importazzjoni għal prodotti tat-tessuti fil-kategoriji 127 B u 145 mir-Repubblika tal-Poplu taċ-Ċina li jemenda l-Annessi IV u V tar-Regolament tal-Kunsill (KE) Nru 517/94 dwar regoli komuni għall-importazzjoni ta' prodotti tat-tessuti minn ċerti pajjiżi terzi
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 517/94 tas-7 ta' Marzu 1994 dwar regoli komuni għall-importazzjoni ta' prodotti tat-tessuti minn ċerti pajjiżi terzi mhux koperti minn ftehim bilaterali, protokolli jew arranġamenti oħra, jew minn regoli oħra speċifiċi tal-Komunità dwar l-importazzjoni [1], kif emendat l-aħħar mir-Regolament (KE) Nru 1756/94 [2], u b'mod partikolari l-Artikolu 3(3) u (5) ta' dan b'rabta ma' l-Artikolu 25(4) ta' dan,
Billi l-Artikolu 3(3) tar-Regolament (KE) Nru 517/94 jistipula li l-prodotti tat-tessuti mniżżla fl-Anness V li joriġinaw fil-pajjiżi elenkati jistgħu jkunu impurtati biss jekk limitu kwantitattiv annwali jkun ġie ffissat skond il-proċedura xierqa kif provduta mill-Artikolu 25;
Billi saret talba lill-Kummissjoni minn żewġ Stati Membri għall-introduzzjoni ta' kwoti ta' importazzjoni li jkopru prodotti fil-kategoriji 127 B u 145 mir-Repubblika tal-Poplu taċ-Ċina biex jintlaħqu ċerti domandi tas-suq; billi l-kumitat stabbilit bl-Artikolu 25 kien, wara diskussjoni, qies li hu xieraq fid-dawl ta' l-istat ta' l-industrija tal-Komunità jiddeċiedi fuq 5 u 7 tunnellati rispettivament bħala l-limiti kwantitattivi annwali li għalihom l-importazzjoni fil-Komunità ta' prodotti fil-kategoriji 127 B u 145 li joriġinaw fir-Repubblika tal-Poplu taċ-Ċina tkun soġġetta mid-data li dan ir-Regolament jidħol fis-seħħ; billi għalhekk hu meħtieġ li jkunu emendati l-Annessi IV u V tar-Regolament (KE) Nru 517/94 u jkun stipulat, fl-interessi tas-sigurtà legali li l-kwota tkun amministrata skond il-proċedura mniżżla fl-Artikolu 17 ta' l-imsemmi Regolament;
Billi dawn il-miżuri huma konformi ma' l-opinjoni tal-Kumitat stabbilit mir-Regolament (KE) Nru 517/94,
ADOTTAT DAN IR-REGOLAMENT:
Artikolu 1
L-importazzjonijiet fil-Komunità ta' prodotti tat-tessuti fil-kategoriji 127 B u 145 mir-Repubblika tal-Poplu taċ-Ċina għandha tkun soġġetta għal limiti kwantitattivi annwali ta' 5 u 7 tunnellati rispettivament li jkunu amministrati skond il-proċedura kif provduta fl-Artikolu 17 tar-Regolament (KE) Nru 517/94.
Artikolu 2
L-Annessi IV u V tar-Regolament tal-Kunsill (KE) Nru 517/94 għandu jkun emendat kif jidher fl-Anness ta' dan ir-Regolament.
Artikolu 3
Dan ir-Regolament għandu jidħol fis-seħħ fil-jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-27 ta' Ottubru 1994.